Document ID: /roh_data/filtered/fineweb-2-filterrobots_roh.jsonl.gz/69355

Segirezza da las datas Certificaziun dals purschiders d’in DEP
La lescha federala davart il dossier electronic dal pazient (LDEP) prevesa, co ch’il DEP sto esser organisà e tecnicamain segirà. Mintga purschider d’in DEP vegn examinà, certifitgà e controllà regularmain.
Segn da certificaziun, sigil da qualitad
Mo ils purschiders d’in DEP certifitgads cun success dastgan duvrar il segn da certificaziun dal DEP. Quest segn mussa ch’il purschider è fidabel e ch’el ademplescha tut las pretensiuns federalas en connex cun il DEP.
Pli che tschient pretensiuns
Las cundiziuns tecnicas ed organisatoricas da certificaziun per il purschider d’in DEP , cuntegnan pli che tschient pretensiuns concernent la protecziun e la segirezza da las datas.
Standards da segirezza severs
La procedura formala da certificaziun garantescha che questas pretensiuns vegnian effectivamain ademplidas. Il DEP è suttamess als standards da segirezza ils pli severs che pon vegnir applitgads er sin nivel giuridic, perquai ch’els èn francads en la lescha.
Vegni a savair las mesiras per proteger Vossas datas en il DEP (en tudestg) .